Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την χορήγηση συμπληρωματικής μακροοικονομικής χρηματοδοτικής συνδρομής στη Βουλγαρία (υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Από την εποχή της εφαρμογής ενός ουσιαστικού προγράμματος μεταρρύθμισης στα μέσα του 1997, η μακροοικονομική κατάσταση στη Βουλγαρία παρουσίασε σημαντική βελτίωση. Το πρόγραμμα αυτό, που υποστηρίζεται από μία συμφωνία stand-by με το ΔΝΤ, περιελάμβανε την εισαγωγή μιας ρύθμισης νομισματικού συμβουλίου, την εφαρμογή αυστηρής δημοσιονομικής πολιτικής και την ανανέωση των προσπαθειών πραγματοποίησης διαρθρωτικών μεταρρυθμίσεων. Το πρόγραμμα απέδωσε εντυπωσιακά αποτελέσματα από απόψεως σταθεροποίησης. Η οικονομική ανάπτυξη και οι πραγματικοί μισθοί ανέκαμψαν από τα χαμηλά επίπεδα των αρχών του 1997, ο πληθωρισμός μειώθηκε ταχέως με τη σταθεροποίηση της συναλλαγματικής ισοτιμίας και τα συναλλαγματικά αποθέματα αυξήθηκαν σημαντικά. Από διαρθρωτικής απόψεως, λήφθηκαν σοβαρά μέτρα για την πρόοδο της διαδικασίας μετάβασης σε οικονομία αγοράς. Για τη στήριξη του κυβερνητικού προγράμματος, οι πόροι που χορηγήθηκαν από το ΔΝΤ και την Παγκόσμια Τράπεζα συμπληρώθηκαν με ένα δάνειο από την Κοινότητα ύψους 250 εκατ. ECU για την στήριξη του ισοζυγίου πληρωμών καθώς και συμπληρωματική συνδρομή από την ομάδα των 24 βιομηχανικά ανεπτυγμένων χωρών. Ενόψει της συμμόρφωσης της Βουλγαρίας με τους όρους που καθορίζονται στο Μνημόνιο Συμφωνίας, εκταμιεύτηκαν πλήρως το 1998 οι δύο δόσεις του κοινοτικού δανείου.

Το προηγούμενο φθινόπωρο, η βουλγαρική κυβέρνηση υπέβαλε αίτηση για περαιτέρω μακροοικονομική χρηματοδοτική συνδρομή από την Κοινότητα για τη στήριξη του νέου οικονομικού προγράμματος το οποίο υποστηρίζεται από μία τριετή συμφωνία με το ΔΝΤ στο πλαίσιο της Διευρυμένης Πιστωτικής Διευκόλυνσης που εγκρίθηκε τον περασμένο Σεπτέμβριο. Στις 21 Απριλίου 1999, η Ευρωπαϊκή Επιτροπή και η Παγκόσμια Τράπεζα οργάνωσαν από κοινού μία οργάνωση υψηλού επιπέδου G-24/Συμβουλευτικής Ομάδας για την επανεξέταση της προόδου που πραγματοποιήθηκε από τη Βουλγαρία όσον αφορά τη σταθεροποίηση και τις διαρθρωτικές μεταρρυθμίσεις και για την κινητοποίηση συμπληρωματικής στήριξης από επίσημους δανειστές ώστε να διευκολυνθεί η κάλυψη των εξωτερικών χρηματοδοτικών αναγκών της χώρας για το 1999. Ενόψει της ευνοϊκής γνωμοδότησης της Οικονομικής και Δημοσιονομικής Επιτροπής, η Επιτροπή ανακοίνωσε στη συνεδρίαση την πρόθεσή της να προτείνει κοινοτική μακροοικονομική χρηματοδοτική συνδρομή ύψους 100 εκατ. ευρώ υπέρ της Βουλγαρίας. Επίσης ορισμένοι διμερείς χορηγοί εξέφρασαν προκαταρκτικά την πρόθεσή τους να παράσχουν χρηματοδοτική στήριξη στο μεταρρυθμιστικό πρόγραμμα της Βουλγαρίας.

Οι σχέσεις της Βουλγαρίας με την Ευρωπαϊκή Ένωση διέπονται από την Ευρωπαϊκή Συμφωνία που τέθηκε σε ισχύ την 1η Φεβρουαρίου 1995. Η Βουλγαρία υπέβαλε στις 14 Δεκεμβρίου 1995 αίτηση προσχώρησης στην Ευρωπαϊκή Ένωση. Το Δεκέμβριο του 1997, βασιζόμενο στις γνωμοδοτήσεις της Επιτροπής, το Ευρωπαϊκό Συμβούλιο του Λουξεμβούργου αποφάσισε να ξεκινήσει τη διαδικασία προσχώρησης για τη Βουλγαρία καθώς και για τις υπόλοιπες χώρες της Κεντρικής και Ανατολικής Ευρώπης και για την Κύπρο. Το Συμβούλιο έχει μέχρι στιγμής εγκρίνει τρία δάνεια μακροοικονομικής χρηματοδοτικής συνδρομής υπέρ της Βουλγαρίας στο πλαίσιο διαδοχικών προγραμμάτων με τη στήριξη του ΔΝΤ.

2. ΟΙΚΟΝΟΜΙΚΗ ΚΑΤΑΣΤΑΣΗ ΚΑΙ ΠΡΟΟΔΟΣ ΣΤΟΥΣ ΤΟΜΕΙΣ ΤΗΣ ΣΤΑΘΕΡΟΠΟΙΗΣΗΣ ΚΑΙ ΤΩΝ ΔΙΑΡΘΡΩΤΙΚΩΝ ΜΕΤΑΡΡΥΘΜΙΣΕΩΝ

Δύο χρόνια μετά τη βαθιά χρηματοοικονομική κρίση των αρχών του 1997, η οικονομική κατάσταση στη Βουλγαρία έχει βελτιωθεί σημαντικά. Οι οικονομικές δυσχέρειες, οι οποίες είχαν συσσωρευτεί κατά το 1996, κορυφώθηκαν το Φεβρουάριο του 1997 με την πτώση της σοσιαλιστικής κυβέρνησης και την κρίση υπερπληθωρισμού. Η συντριπτική νίκη του Ενωμένου Δημοκρατικού Μετώπου (United Democratic Front) στις εκλογές του Απριλίου 1997 έδωσαν την κατάλληλη ώθηση για τις από μακρού αναμενόμενες μεταρρυθμίσεις της οικονομικής πολιτικής. Η νεοεκλεγείσα κυβέρνηση επέλεξε μία σταθεροποιητική στρατηγική επικεντρωμένη στη θέσπιση ενός καθεστώτος νομισματικού συμβουλίου, το οποίο συμφώνησε να στηρίξει το ΔΝΤ μέσω μιας συμφωνίας stand-by. Το θαρραλέο πρόγραμμα μεταρρύθμισης και η αυστηρή δέσμευση της κυβέρνησης ως προς την εφαρμογή του προσήλκυσαν συμπληρωματική υποστήριξη από την Παγκόσμια Τράπεζα, την ΕΕ και άλλους επίσημους πιστωτές.

Κατά το 1997 πραγματοποιήθηκε αξιοσημείωτη πρόοδος στο μέτωπο της μακροοικονομικής σταθεροποίησης. Μετά από ενάμισι έτος ύφεσης, η οικονομική δραστηριότητα επανέκαμψε κατά το δεύτερο εξάμηνο του 1997. Ο μηχανισμός του νομισματικού συμβουλίου οδήγησε σε εκ νέου χρησιμοποίηση του χρήματος στην οικονομία, γεγονός το οποίο συνέβαλε σε ταχεία μείωση των επιτοκίων. Από το Δεκέμβριο του 1997, το βασικό επιτόκιο κυμαίνεται μεταξύ 5% και 6%, σε σύγκριση με 200% περίπου στις αρχές του 1997. Ο πληθωρισμός επιβραδύνθηκε ταχύτερα απ' ό,τι αναμενόταν. Οι δημοσιονομικές επιδόσεις ήταν θετικότερες από τις προγραμματισμένες. Τα εντόνως χαμηλότερα ονομαστικά επιτόκια και τα υψηλότερα από τα αναμενόμενα έσοδα οδήγησαν το δημόσιο έλλειμμα στο 2,6% του ΑΕΠ, σε σχέση με τον αναθεωρημένο στόχο του 4%. Το μεγάλο πλεόνασμα του ισοζυγίου τρεχουσών συναλλαγών σε συνδυασμό με σημαντικές εισροές άμεσων ξένων επενδύσεων οδήγησαν σε ουσιαστική αύξηση των συναλλαγματικών αποθεματικών της κεντρικής τράπεζας.

Παρά τις λιγότερο ευνοϊκές εξωτερικές συνθήκες, οι οικονομικές εξελίξεις εξακολούθησαν να είναι θετικές και στη διάρκεια του 1998. Μετά από μία σωρευτική συρρίκνωση 17% το 1996-1997, το πραγματικό ΑΕΠ αναμένεται να έχει αυξηθεί κατά 4% το 1998. Ο πληθωρισμός εξακολούθησε την επιβραδυντική του πορεία, αντικατοπτρίζοντας εν μέρει την μείωση των διεθνών τιμών ενέργειας και αγαθών. Ο πληθωρισμός στο τέλος του έτους ήταν 1%, πολύ χαμηλότερος από την πρόβλεψη του 16% επί της οποίας στηρίχθηκε ο προϋπολογισμός.

Το 1998, όπως το 1997, το αποτέλεσμα του προϋπολογισμού ήταν καλύτερο από το προγραμματισμένο. Λόγω των αναπάντεχα υψηλών εσόδων και του περιορισμού των δαπανών, ο ενοποιημένος προϋπολογισμός παρουσίασε πλεόνασμα 1% του ΑΕΠ, σε σχέση με προβλεπόμενο έλλειμμα 1,7%. Ορισμένοι περιστασιακοί παράγοντες οδήγησαν σε υψηλότερα από τα αναμενόμενα έσοδα από το φόρο εισοδήματος φυσικών και νομικών προσώπων. Τα έσοδα του ΦΠΑ επηρεάστηκαν κι αυτά θετικά λόγω των αλλαγών στη φορολογική νομοθεσία.

Ωστόσο, οι εξελίξεις των εξωτερικών λογαριασμών ήταν λιγότερο ευνοϊκές το 1998 σε σχέση με τα προηγούμενα χρόνια. Μετά από τα μεγάλα πλεονάσματα που παρατηρήθηκαν το 1997, το εμπορικό ισοζύγιο και το ισοζύγιο τρεχουσών συναλλαγών παρουσίασαν έλλειμμα, εν μέρει αντικατοπτρίζοντας την δυσμενή επίπτωση που είχε στη βουλγαρική οικονομία η κρίση στη Ρωσία.

Τα σταθεροποιητικά αποτελέσματα που επιτεύχθηκαν το 1997 και η διατήρησή τους το 1998 οφείλονται σε μεγάλο βαθμό στη δέσμευση της κυβέρνησης να ακολουθήσει τη συμφωνία σχετικά με το καθεστώς του νομισματικού συμβουλίου (CBA). Βάσει της συμφωνίας αυτής, ο στόχος της κεντρικής τράπεζας είναι να ισχυροποιήσει τη σταθερότητα του νομίσματος. Την 1η Ιανουαρίου 1999, το γερμανικό μάρκο αντικαταστάθηκε από το ευρώ ως νόμισμα σύνδεσης.

Το 1997 και 1998 παρατηρήθηκε αναζωπύρωση των διαρθρωτικών μεταρρυθμίσεων. Λήφθηκαν μέτρα για την απελευθέρωση της οικονομίας, συμπεριλαμβανομένης της άρσης των περισσότερων ελέγχων των τιμών, της κατάργησης των εξαγωγικών απαγορεύσεων σε αγροτικά προϊόντα και της μείωσης των υπερβολικών εισαγωγών. Επιπλέον, επιστράφηκε το 80% περίπου της γεωργικής γης. Στις κρατικές επιχειρήσεις άρχισε να εφαρμόζεται εκ νέου η ιδιωτικοποίηση. Ωστόσο, μετά την πρόοδο που πραγματοποιήθηκε στα μέσα του 1997, ο ρυθμός ιδιωτικοποίησης επιβραδύνθηκε το 1998. Οι αρχές πραγματοποίησαν επίσης πρόοδο στον περιορισμό των ζημιών των κρατικών επιχειρήσεων και στην προώθηση της αναδιάρθρωσής τους, με την απομόνωση των περισσότερο ζημιογόνων απ’ αυτές από το τραπεζικό σύστημα.

Στο χρηματοπιστωτικό τομέα, σημειώθηκαν σημαντικές μεταρρυθμίσεις στον τραπεζικό κλάδο παράλληλα με τη συμφωνία του νομισματικού συμβουλίου και λήφθηκαν μέτρα για την ενίσχυση της νομοθεσίας για την προληπτική εποπτεία και την εισαγωγή ενός περιορισμένου συστήματος ασφάλειας των καταθέσεων. Πρόοδος πραγματοποιήθηκε επίσης στην ενίσχυση της τραπεζικής εποπτείας με αποτέλεσμα να κλείσουν οι λιγότερο υγιείς τράπεζες. Όλες αυτές οι ρυθμίσεις οδήγησαν σε σημαντική βελτίωση του τραπεζικού συστήματος. Ωστόσο, οι τράπεζες εξακολουθούν να έχουν ανάγκη από εξυγίανση των ισολογισμών τους και μείωση του λειτουργικού κόστους, και συνεχίζουν να παρουσιάζουν αδυναμία στην εκπλήρωση του ρόλου τους στη χρηματοδοτική διαμεσολάβηση. Η ιδιωτικοποίηση των τραπεζών προοδεύει με αργούς ρυθμούς. Δύο από τις επτά κρατικές τράπεζες ιδιωτικοποιήθηκαν τα τελευταία δύο χρόνια.

3. ΤΟ ΜΕΣΟΠΡΟΘΕΣΜΟ ΟΙΚΟΝΟΜΙΚΟ ΠΡΟΓΡΑΜΜΑ ΤΗΣ ΒΟΥΛΓΑΡΙΑΣ

Από τη λήξη της συμφωνίας stand-by τον Ιούνιο του 1998, οι βουλγαρικές αρχές άρχισαν την εφαρμογή ενός φιλόδοξου μεσοπρόθεσμου οικονομικού προγράμματος. Βασιζόμενη στα θετικά αποτελέσματα από τα μέσα του 1997, και παραδεχόμενη ότι απαιτούνται ακόμα μεγάλες προσπάθειες για τη μεταμόρφωση της Βουλγαρίας σε μία ανταγωνιστική οικονομία αγοράς, η κυβέρνηση επανέλαβε τη δέσμευσή της όσον αφορά το στόχο της μεταρρύθμισης και συμφώνησε με το ΔΝΤ σε ένα ουσιαστικό πρόγραμμα οικονομικής προσαρμογής και μεταρρύθμισης για την περίοδο Ιουλίου 1998-Ιουνίου 2001.

Το πρόγραμμα των αρχών έχει ως στόχο την επίτευξη ισχυρής οικονομικής ανάπτυξης προωθώντας παράλληλα σε σημαντικό βαθμό την μετατροπή της βουλγαρικής οικονομίας σε μία ανταγωνιστική οικονομία αγοράς. Τα κυριότερα στοιχεία του προγράμματος είναι η συνέχιση της ρύθμισης του νομισματικού συμβουλίου, παράλληλα με την θέσπιση συνετών δημοσιονομικών πολιτικών και διαρθρωτικών προσαρμογών. Οι αρχές σκοπεύουν να διατηρήσουν έναν γενικά ισοσκελισμένο χωρίς τις κυκλικές διακυμάνσεις προϋπολογισμό, λαμβάνοντας υπόψη ένα πραγματικό έλλειμμα της τάξης του 2% για την κάλυψη του μεταβατικού κόστους της διαρθρωτικής μεταρρύθμισης και της πραγματοποίησης υψηλότερων δημόσιων επενδύσεων σε έργα υποδομής. Για την αύξηση της μεσοπρόθεσμης δημοσιονομικής βιωσιμότητας, το πρόγραμμα περιλαμβάνει μέτρα για τη βελτίωση της δημοσιονομικής διαφάνειας, την ενίσχυση της αποτελεσματικότητας και λειτουργίας του φορολογικού συστήματος και την αναμόρφωση των κυριότερων δαπανών (κοινωνική ασφάλιση, υγειονομική περίθαλψη και συντάξεις).

Το μεσοπρόθεσμο πρόγραμμα επικεντρώνεται στην ιδιωτικοποίηση ως το αποτελεσματικότερο μέσο τόνωσης της δημοσιονομικής πειθαρχίας στις κρατικές επιχειρήσεις και τράπεζες. Η κυβέρνηση σχεδιάζει να ολοκληρώσει την ιδιωτικοποίηση όλων των εμπορικών επιχειρήσεων, καθώς και σημαντικό μέρος των επιχειρήσεων κοινής ωφέλειας, μέχρι το τέλος του 1999. Μέχρις ότου υλοποιηθεί η ιδιωτικοποίηση, η δημοσιονομική πειθαρχία στις κρατικές επιχειρήσεις θα ενισχυθεί με την καλύτερη επιβολή της εισοδηματικής πολιτικής, τη συνέχιση της απομόνωσης των ζημιογόνων επιχειρήσεων από το τραπεζικό σύστημα και την αυξημένη εφαρμογή της πτωχευτικής νομοθεσίας. Στον χρηματοπιστωτικό τομέα, οι αρχές σκοπεύουν να ιδιωτικοποιήσουν τις εναπομένουσες σημαντικότερες κρατικές τράπεζες. Η ιδιωτικοποίηση των τραπεζών μαζί με την καθιέρωση ενός κατάλληλου νομοθετικού και κανονιστικού πλαισίου θα συμβάλει στην αύξηση του επιπέδου της χρηματοδοτικής διαμεσολάβησης, ενώ η εντονότερη τραπεζική εποπτεία θα οδηγήσει στην περαιτέρω βελτίωση της κατάστασης του τραπεζικού συστήματος. Άλλες διαρθρωτικές μεταρρυθμίσεις και μέτρα απελευθέρωσης περιλαμβάνουν την αναμόρφωση του ενεργειακού τομέα, την περαιτέρω απελευθέρωση της κίνησης κεφαλαίων και του εμπορίου, τη φιλελευθεροποίηση της γεωργικής πολιτικής και τις μεταρρυθμίσεις του νομικού και δικαστικού συστήματος που απαιτούνται σε μία σωστά λειτουργούσα οικονομία αγοράς.

4. ΕΞΕΛΙΞΕΙΣ ΤΟΥ ΙΣΟΖΥΓΙΟΥ ΠΛΗΡΩΜΩΝ ΚΑΙ ΧΡΗΜΑΤΟΔΟΤΙΚΕΣ ΑΝΑΓΚΕΣ

Μετά τη σύναψη της συμφωνίας για τη μείωση του χρέους και της εξυπηρέτησης του χρέους (DDSR) που συνήψε η Βουλγαρία με τους εμπορικούς πιστωτές της τον Ιούλιο του 1994, η χώρα ανταποκρίθηκε κανονικά στις εξωτερικές χρηματοοικονομικές της υποχρεώσεις.

Το δυσμενές εξωτερικό περιβάλλον που δημιούργησαν οι κρίσεις στην Ασία και τη Ρωσία επηρέασαν αρνητικά το ισοζύγιο πληρωμών το 1998 και αναμένεται να εξακολουθήσουν να εξασθενούν την εξωτερική θέση της Βουλγαρίας το 1999. Το ισοζύγιο τρεχουσών συναλλαγών, ενώ είχε παρουσιάσει μεγάλο πλεόνασμα το 1997, αναμένεται να σημειώσει έλλειμμα 2 1/4% του ΑΕΠ το 1998, καθώς οι εισαγωγές τονώθηκαν από την ανάκαμψη της εγχώριας ζήτησης και οι εξαγωγές μειώθηκαν λόγω της χαμηλότερης εξωτερικής ζήτησης και την πτώση των διεθνών τιμών για τις βασικές εξαγωγές. Από πλευράς ροών κεφαλαίου, οι εισροές ξένων επενδύσεων, οι οποίες ήταν σημαντικές το 1997, μειώθηκαν σοβαρά το 1998 αντικατοπτρίζοντας την κρίση στις διεθνείς χρηματοοικονομικές αγορές και την αργή πρόοδο των ιδιωτικοποιήσεων. Η πτώση όμως των εισροών ιδιωτικών κεφαλαίων αντισταθμίστηκε εν μέρει από μεγάλες εκταμιεύσεις από επίσημους δανειστές, που συνέβαλαν στην περαιτέρω αύξηση των αποθεματικών της κεντρικής τράπεζας. Στο τέλος του 1998 ανέρχονταν σε 2,7 δισ. ευρώ, που ισοδυναμεί με άνω των 6 μηνών εισαγωγές αγαθών και υπηρεσιών.

Λόγω των δυσμενέστερων σε σχέση με τις αναμενόμενες εξωτερικών συνθηκών, το ΔΝΤ αναθεώρησε τις προβολές του για το ισοζύγιο πληρωμών της Βουλγαρίας στο τέλος Μαρτίου. Αφαιρώντας τις επιπτώσεις από την κρίση στο Κοσσυφοπέδιο, το έλλειμμα του ισοζυγίου τρεχουσών συναλλαγών εκτιμάται τώρα σε 4,5% του ΑΕΠ για το 1999, έναντι αρχικής πρόβλεψης για το έλλειμμα της τάξης του 3%. Οι όγκοι των εισαγωγών θα αυξηθούν σε μέτριο βαθμό, ενώ οι εξαγωγές είναι πιθανό να εξακολουθήσουν την πτωτική τους πορεία, λόγω των χαμηλών διεθνών τιμών της αγοράς και της συνεχιζόμενης αναδιάρθρωσης των επιχειρήσεων. Σχετικά με την κρίση στο Κοσσυφοπέδιο, η επίπτωσή της στη βουλγαρική οικονομία θα εξαρτηθεί από τη διάρκεια των συγκρούσεων. Οι κυριότερες συνέπειες που θα έχουν για τη βουλγαρική οικονομία είναι η σημαντική αύξηση του μεταφορικού κόστους λόγω του κλεισίματος των συνόρων με τη Σερβία, η απώλεια εσόδων από το εμπόριο και τον τουρισμό και η αυξημένη αβεβαιότητα του επενδυτικού κλίματος που θα επηρεάσει την εμπιστοσύνη των ξένων επενδυτών και θα καταστήσει επαχθέστερες τις συνθήκες δανεισμού από τις διεθνείς κεφαλαιαγορές.

Για την υποστήριξη του προγράμματος μεταρρύθμισης της Βουλγαρίας, το ΔΝΤ ενέκρινε στις 28 Σεπτεμβρίου 1998 τριετή συμφωνία με τη Βουλγαρία στο πλαίσιο της Διευρυμένης Πιστωτικής Διευκόλυνσης. Η πρόσβαση στη χρηματοδότηση του ΔΝΤ βάσει της συμφωνίας ανέρχεται σε 627,6 εκατ. ΕΤΔ (περίπου 860 εκατ. δολάρια ΗΠΑ) με 12 αγορές 52,3 εκατ. ΕΤΔ κατανεμημένων στην περίοδο του προγράμματος. Μέχρι τώρα, τα αποτελέσματα σύμφωνα με το πρόγραμμα υπήρξαν ικανοποιητικά, καθιστώντας δυνατή την αποδέσμευση της πρώτης από τις τρεις δόσεις βάσει της συμφωνίας.

Επιπλέον, η Παγκόσμια Τράπεζα σκοπεύει να στηρίξει τη μεταρρυθμιστική προσπάθεια της Βουλγαρίας χορηγώντας συνολικό ποσό 365 εκατ. δολαρίων ΗΠΑ κατά την περίοδο 1999-2001. Το Νοέμβριο του 1998 εγκρίθηκε ήδη δάνειο για την προσαρμογή της κοινωνικής προστασίας (ΔΠΚΠ) συνολικού ύψους 80 εκατ. δολ. ΗΠΑ. Παράλληλα, η Παγκόσμια Τράπεζα προτίθεται να χορηγήσει δύο δάνεια για την προσαρμογή του χρηματοπιστωτικού τομέα και των επιχειρήσεων (ΔΠΧΤΕ) καθώς και δάνεια προσαρμογής για τη στήριξη των μεταρρυθμίσεων στο γεωργικό τομέα και στον τομέα του περιβάλλοντος.

Ωστόσο, αφού ληφθούν υπόψη οι συνδρομές από το ΔΝΤ και την Παγκόσμια Τράπεζα, το πρόγραμμα παρουσιάζει σημαντικό χρηματοδοτικό κενό για την περίοδο 1999-2001. Σύμφωνα με τις αναθεωρημένες προβολές που υπέβαλε το ΔΝΤ στην κοινή συνεδρίαση της ομάδας G-24 και της Συμβουλευτικής Ομάδας, εξαιρουμένης της επίπτωσης από την κρίση στο Κοσσυφοπέδιο, το εναπομένον χρηματοδοτικό έλλειμμα για το 1999 υπολογίζεται σε 500 εκατ. δολάρια ΗΠΑ. Στην περίπτωση έγκαιρου τερματισμού των συγκρούσεων, η κρίση θα προκαλέσει αύξηση των χρηματοδοτικών αναγκών για το 1999 κατά περίπου 100 εκατ. δολάρια ΗΠΑ. Εναλλακτικά, εάν η κρίση συνεχιστεί, οι συμπληρωματικές χρηματοδοτικές ανάγκες θα κυμαίνονται μεταξύ 300 και 400 εκατ. δολαρίων ΗΠΑ.

Εάν το κενό αυτό δεν καλυφθεί, η δυνατότητα της Βουλγαρίας να εφαρμόσει το πρόγραμμα προσαρμογών και μεταρρυθμίσεων και να ανταποκριθεί στις εξωτερικές χρηματοδοτικές της δεσμεύσεις θα τεθεί σε κίνδυνο. Η επιτυχία του κυβερνητικού προγράμματος της Βουλγαρίας εξαρτάται κατά κύριο λόγο από την αυστηρή εφαρμογή του εκ μέρους των εθνικών αρχών. Στο πλαίσιο αυτό, και ενόψει της συνεχιζόμενης επιδείνωσης των εξωτερικών συνθηκών για τη χώρα, οι βουλγαρικές αρχές ανέλαβαν να εντείνουν τις προσπάθειες διαρθρωτικής μεταρρύθμισης και να ακολουθήσουν αυστηρότερη δημοσιονομική πολιτική. Η διεθνής κοινότητα καλείται να παράσχει τη χρηματοδοτική της υποστήριξη προς τη χώρα αυτή, και ιδιαίτερα η Ευρωπαϊκή Ένωση, καθώς η Βουλγαρία είναι υποψήφια προς ένταξη και η πρόοδος προς την κατεύθυνση αυτή εξαρτάται σε μεγάλο βαθμό από την επιτυχή εφαρμογή του προγράμματος.

5. Η ΠΡΟΤΕΙΝΟΜΕΝΗ ΣΥΜΠΛΗΡΩΜΑΤΙΚΗ ΜΑΚΡΟΟΙΚΟΝΟΜΙΚΗ ΣΥΝΔΡΟΜΗ ΚΑΙ ΤΑ ΒΑΣΙΚΑ ΧΑΡΑΚΤΗΡΙΣΤΙΚΑ ΤΟΥ ΔΑΝΕΙΟΥ

Η Επιτροπή προτείνει να χορηγήσει η Κοινότητα στη Βουλγαρία δάνειο 100 εκατ. ευρώ κατ' ανώτατο όριο για τη στήριξη του ισοζυγίου πληρωμών, μέγιστης διάρκειας 10 ετών. Η προτεινόμενη διάρκεια του δανείου είναι παρόμοια με εκείνη του προηγούμενου δανείου προς τη Βουλγαρία και εντάσσεται στα πλαίσια της μεσοπρόθεσμης και μακροπρόθεσμης προοπτικής του ισοζυγίου πληρωμών της χώρας, που αναμένεται να αντιμετωπίσει σημαντικές χρηματοδοτικές ανάγκες κατά τα προσεχή έτη.

Η ενίσχυση θα χορηγηθεί στο πλαίσιο της παρούσας παραταθείσας ρύθμισης και θα συμπληρώσει τους πόρους που θα καταστούν διαθέσιμοι από τους διεθνείς χρηματοδοτικούς οργανισμούς και τους διμερείς χορηγούς.

Η ενίσχυση θα αποδεσμευτεί σε δύο δόσεις υπό την προϋπόθεση ότι θα έχει επιτευχθεί ικανοποιητική πρόοδος στην πορεία του οικονομικού προγράμματος της χώρας που έχει συμφωνηθεί με το ΔΝΤ καθώς και με βάση τα αποτελέσματα των διαρθρωτικών προσαρμογών (συμπεριλαμβανομένης της τήρησης ορισμένων κριτηρίων επιδόσεων). Πριν από κάθε εκταμίευση θα ζητείται η γνώμη της Οικονομικής και Δημοσιονομικής Επιτροπής.

Όπως και στην περίπτωση παρόμοιων πράξεων προς άλλες χώρες εταίρους, η Κοινότητα θα παράσχει τα αναγκαία κεφάλαια μέσω δανεισμού από την αγορά με εγγύηση από τον γενικό προϋπολογισμό. Στη συνέχεια, η Βουλγαρία θα δανειστεί από την Κοινότητα. Οι δανειοληπτικές και δανειοδοτικές πράξεις θα είναι πλήρως αντιστοιχισμένες και δεν θα ενέχουν κανένα εμπορικό κίνδυνο για την Κοινότητα.

Σύμφωνα με τον μηχανισμό του Ταμείου Εγγύησης, οι δημοσιονομικές επιπτώσεις της απόφασης για την χορήγηση χρηματοδοτικής ενίσχυσης 100 εκατ. ευρώ κατ’ ανώτατο όριο στη Βουλγαρία συνεπάγονται τη μεταφορά 14 εκατ. ευρώ στο Ταμείο.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την χορήγηση συμπληρωματικής μακροοικονομικής χρηματοδοτικής συνδρομής στη Βουλγαρία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [1],

[1] ΕΕ C

τη γνώμη του Ευρωπαϊκού Κοινοβουλίου [2],

[2] ΕΕ C

Εκτιμώντας:

(1) ότι η Επιτροπή συμβουλεύτηκε την Οικονομική και Δημοσιονομική Επιτροπή πριν υποβάλει την πρότασή της*

(2) ότι η Βουλγαρία έχει αναλάβει την υλοποίηση θεμελιωδών οικονομικών μεταρρυθμίσεων και καταβάλλει σημαντικές προσπάθειες για την καθιέρωση μιας ορθά λειτουργούσας οικονομίας αγοράς*

(3) ότι η Βουλγαρία και η Ευρωπαϊκή Ένωση υπέγραψαν Ευρωπαϊκή Συμφωνία με την οποία καθιερώνεται σχέση σύνδεσης*

(4) ότι το Ευρωπαϊκό Συμβούλιο στη σύνοδο του Λουξεμβούργου το Δεκέμβριο του 1997 αποφάσισε την έναρξη διαδικασίας προσχώρησης περιλαμβάνοντας τη Βουλγαρία μεταξύ των άλλων υποψήφιων χωρών της Κεντρικής και Ανατολικής Ευρώπης και της Κύπρου*

(5) ότι η Βουλγαρία συμφώνησε με το Διεθνές Νομισματικό Ταμείο (ΔΝΤ) τον Σεπτέμβριο του 1998 για μία ρύθμιση βάσει της Διευρυμένης Πιστωτικής Διευκόλυνσης (ΔΠΔ) με σκοπό την στήριξη του προγράμματος προσαρμογών και μεταρρυθμίσεών της*

(6) ότι η Παγκόσμια Τράπεζα θέσπισε μία τριετή στρατηγική παροχής συνδρομής προς τη Βουλγαρία τον Απρίλιο του 1998, στο πλαίσιο της οποίας προβλέπεται σημαντική χρηματοδότηση για την πραγματοποίηση προσαρμογών και επενδύσεων για την στήριξη των μεταρρυθμιστικών προσπαθειών της Βουλγαρίας σε τομείς προτεραιότητας*

(7) ότι οι αρχές της Βουλγαρίας ζήτησαν χρηματοδοτική συνδρομή από διεθνείς χρηματοδοτικούς οργανισμούς, την Κοινότητα και άλλους διμερείς χορηγούς* ότι, εκτός και επιπλέον της εκτιμώμενης χρηματοδότησης που θα προέλθει από το ΔΝΤ και την Παγκόσμια Τράπεζα, εξακολουθεί να υφίσταται ένα σημαντικό χρηματοδοτικό κενό που πρέπει να καλυφθεί κατά τη διάρκεια της περιόδου προγραμματισμού ώστε να ενισχυθούν τα συναλλαγματικά διαθέσιμα της χώρας και να προωθηθούν οι στόχοι πολιτικής που είναι συνυφασμένοι με το μεταρρυθμιστικό πρόγραμμα της κυβέρνησης*

(8) ότι η χορήγηση ενός μακροπρόθεσμου κοινοτικού δανείου προς τη Βουλγαρία αποτελεί το ενδεικνυόμενο μέτρο για την ελάφρυνση των εξωτερικών χρηματοδοτικών της υποχρεώσεων, για την στήριξη του ισοζυγίου πληρωμών και την ενίσχυση των συναλλαγματικών διαθεσίμων*

(9) ότι η διαχείριση του κοινοτικού δανείου πρέπει να τεθεί στην Επιτροπή*

(10) ότι για την έκδοση της παρούσας απόφασης η Συνθήκη δεν προβλέπει άλλες εξουσίες εκτός από εκείνες που ορίζονται στο άρθρο 308,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Κοινότητα χορηγεί στη Βουλγαρία μακροπρόθεσμη δανειακή διευκόλυνση ανώτατου ύψους 100 εκατ. ευρώ σε κεφάλαιο και μέγιστης διάρκειας 10 ετών, για την αποκατάσταση του ισοζυγίου πληρωμών και τη διευκόλυνση της υλοποίησης των αναγκαίων διαρθρωτικών μεταρρυθμίσεων.

2. Προς το σκοπό αυτό, η Επιτροπή εξουσιοδοτείται να δανειστεί, εξ ονόματος της Ευρωπαϊκής Κοινότητας, τα αναγκαία κεφάλαια τα οποία θα διατεθούν στη Βουλγαρία με τη μορφή δανείου.

3. Η Επιτροπή διαχειρίζεται το δάνειο αυτό σε στενή συνεργασία με την Οικονομική και Δημοσιονομική Επιτροπή και κατά τρόπο που να συμβιβάζεται με τη συμφωνία που έχει συναφθεί μεταξύ του ΔΝΤ και της Βουλγαρίας.

Άρθρο 2

1. Η Επιτροπή εξουσιοδοτείται να διαπραγματευτεί με τις βουλγαρικές αρχές, μετά από διαβούλευση με την Οικονομική και Δημοσιονομική Επιτροπή, τους όρους οικονομικής πολιτικής που συνοδεύουν το δάνειο. Οι όροι αυτοί πρέπει να συμβιβάζονται με τις συμφωνίες που αναφέρονται στο άρθρο 1, παράγραφος 3.

2. Η Επιτροπή ελέγχει κατά τακτά χρονικά διαστήματα, σε συνεργασία με την Οικονομική και Δημοσιονομική Επιτροπή και σε στενό συντονισμό με το ΔΝΤ, εάν η οικονομική πολιτική της Βουλγαρίας συμβαδίζει με τους στόχους του παρόντος δανείου και εάν πληρούνται οι σχετικοί όροι.

Άρθρο 3

1. Το δάνειο αυτό διατίθεται στη Βουλγαρία σε δύο δόσεις. Με την επιφύλαξη του άρθρου 2, η πρώτη δόση πρόκειται να καταστεί διαθέσιμη ανάλογα με την ικανοποιητική πορεία του μακροοικονομικού προγράμματος της Βουλγαρίας στο πλαίσιο της εφαρμογής της παρούσας ρύθμισης ΔΠΔ που έχει συμφωνηθεί με το ΔΝΤ.

2. Σύμφωνα με τις διατάξεις του άρθρου 2, η δεύτερη δόση καθίσταται διαθέσιμη με βάση την ικανοποιητική συνέχιση της υλοποίησης του προγράμματος προσαρμογών και μεταρρυθμίσεων και όχι πριν από την πάροδο ενός τριμήνου από την καταβολή της πρώτης δόσης.

3. Τα κεφάλαια θα καταβληθούν στην Εθνική Τράπεζα της Βουλγαρίας.

Άρθρο 4

1. Οι δανειοληπτικές και δανειοδοτικές πράξεις που αναφέρονται στο άρθρο 1 διενεργούνται βάσει της ιδίας τοκοφόρου ημερομηνίας και δεν συνεπάγονται για την Κοινότητα ούτε μετατροπή των προθεσμιών λήξης τους ούτε ανάληψη κινδύνων συναλλάγματος ή επιτοκίου, ούτε την ανάληψη οποιουδήποτε άλλου εμπορικού κινδύνου.

2. Εφόσον το ζητήσει η Βουλγαρία, η Επιτροπή λαμβάνει τα αναγκαία μέτρα προκειμένου να συμπεριληφθεί στους όρους του δανείου ρήτρα πρόωρης εξόφλησης και να εξασφαλιστεί η δυνατότητα εκτέλεσής της.

3. Εφόσον ζητηθεί από τη Βουλγαρία, και με την προϋπόθεση ότι οι περιστάσεις επιτρέπουν τη μείωση του επιτοκίου των δανείων, η Κοινότητα μπορεί να προβεί στην αναχρηματοδότηση όλων ή μέρους των αρχικών δανειοληψιών ή στην αναπροσαρμογή των χρηματοδοτικών όρων τους. Οι πράξεις αναχρηματοδότησης ή αναπροσαρμογής διενεργούνται σύμφωνα με τους προβλεπόμενους στην παράγραφο 1 όρους και δεν έχουν ως αποτέλεσμα την παράταση της μέσης διάρκειας των σχετικών δανειοληψιών ή την αύξηση του ποσού του κεφαλαίου, υπολογιζόμενου βάσει των τρεχουσών συναλλαγματικών ισοτιμιών, που οφείλεται κατά την ημερομηνία της αναχρηματοδότησης ή της αναπροσαρμογής.

4. Όλα τα έξοδα που συνεπάγεται για την Κοινότητα η σύναψη και η εκτέλεση των πράξεων που προβλέπονται στην παρούσα απόφαση επιβαρύνουν τη Βουλγαρία.

5. Η Οικονομική και Δημοσιονομική Επιτροπή ενημερώνεται για την πορεία των πράξεων που αναφέρονται στις παραγράφους 2 και 3 τουλάχιστον μία φορά το χρόνο.

Άρθρο 5

Η Επιτροπή υποβάλλει, τουλάχιστον μία φορά το χρόνο, στο Ευρωπαϊκό Κοινοβούλιο και το Συμβούλιο έκθεση στην οποία περιέχεται αξιολόγηση της εφαρμογής της παρούσας απόφασης.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΑΝΑΓΚΑΙΟΙ ΔΗΜΟΣΙΟΝΟΜΙΚΟΙ ΠΟΡΟΙ ΓΙΑ ΤΙΣ ΚΑΤΑΒΟΛΕΣ ΚΕΦΑΛΑΙΩΝ ΣΤΟ ΤΑΜΕΙΟ ΕΓΓΥΗΣΕΩΝ ΤΟ 1999 ΚΑΙ ΠΕΡΙΘΩΡΙΟ ΣΤΟ ΑΠΟΘΕΜΑΤΙΚΟ ΓΙΑ ΔΑΝΕΙΑ ΚΑΙ ΕΓΓΥΗΣΕΙΣ ΔΑΝΕΙΩΝ ΥΠΕΡ ΤΡΙΤΩΝ ΧΩΡΩΝ

(εκατ. ευρώ)

Πράξεις // Βάση υπολογισμού [3] // Καταβολές στο Ταμείο [4] // Περιθώριο αποθεματικού

[3] Η βάση των καταβολών υπολογίζεται εφαρμόζοντας το ισχύον ποσοστό κάλυψης των δανείων, δηλαδή 70% (δάνεια ΕΤΕ/νέες αποστολές), 75% (δάνεια ΕΤΕ/παλαία πρωτόκολλα) ή 100% (δάνεια μακροοικονομικής χρηματοδοτικής συνδρομής).

[4] Σύμφωνα με τους κανόνες υπολογισμού του ποσοστού των καταβολών, όπως καθορίστηκαν από τον κανονισμό (ΕΚ, Ευρατόμ) αριθ. 2728/94 του Συμβουλίου της 31ης Οκτωβρίου 1994, δεδομένου ότι τα κεφάλαια του Ταμείου έχουν ήδη ανέλθει στο ποσό που έχει καθοριστεί ως στόχος για το 1997, το ποσοστό των καταβολών για νέες πράξεις μειώθηκε από 15% σε 14%.

// // // // 346,0 [5]

[5] Το ποσό του αποθεματικού για δάνεια και εγγυήσεις δανείων υπέρ τρίτων χωρών για το 1999 καθορίστηκε στο πλαίσιο των δημοσιονομικών προοπτικών.

Εγκριθείσες πράξεις

// ΕΤΕ/Νέες αποστολές [6] // // //

[6] Ετήσια ποσά των δανείων που προβλέπεται να υπογραφούν το 1999 και διόρθωση των ποσών που έχουν ήδη καταβληθεί στο Ταμείο ώστε να ληφθούν υπόψη οι πραγματικές υπογραφές δανείων όπως διαπιστώθηκαν στα τέλη του 1998: Μεταφορά 5/99 στο Ταμείο Εγγυήσεων.

// ΧΚΑΕ // 872,9 // 122,2 // 223,8

// ΑΛΑ // 218,1 // 30,5 // 193,3

// Νότια Αφρική // 143,5 // 20,1 // 173,2

// ΜΕΣΟΓΕΙΟΣ // 351,4 // 49,2 // 124,0

// ΠΓΔΜ // 38,5 // 5,4 // 118,6

// Βοσνία // 42,0 // 5,9 // 112,7

// ΕΤΕ/Παλαιά πρωτόκολλα[6] // // //

[6] Ετήσια ποσά των δανείων που προβλέπεται να υπογραφούν το 1999 και διόρθωση των ποσών που έχουν ήδη καταβληθεί στο Ταμείο ώστε να ληφθούν υπόψη οι πραγματικές υπογραφές δανείων όπως διαπιστώθηκαν στα τέλη του 1998: Μεταφορά 5/99 στο Ταμείο Εγγυήσεων.

// Συρία // -30 // -4,2 // 116,9

// Μακροοικονομική χρηματοδοτική συνδρομή // // //

// Αλβανία III // 20 // 2,8 // 114,1

// Βοσνία I // 20 // 2,8 // 111,3

Προτεινόμενες ενέργειες

// ΕΤΕ/Τουρκία [7] // 105 // 14,7 // 96,6

[7] Πρόταση κανονισμού του Συμβουλίου για την εφαρμογή ειδικής δράσης χρηματοδοτικής συνεργασίας υπέρ της Τουρκίας (COM(95) 389/3).

// ΕΤΕ/Κροατία [8] // 35 // 4,9 // 91,7

[8] Συμφωνία συνεργασίας ΕΚ/Κροατία (SEC(95) 180/τελικό).

// Μακροοικονομική χρηματοδοτική συνδρομή // // //

// Βουλγαρία IV [9] // 100 // 14,0 // 77,7

[9] Πρόταση της Επιτροπής.

// Ρουμανία IV [9] // 200 // 28,0 // 49,7

[9] Πρόταση της Επιτροπής.

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΔΡΑΣΗΣ

Συμπληρωματική μακροοικονομική χρηματοδοτική συνδρομή στη Βουλγαρία.

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

Κονδύλιο ΒΟ-211 που αντικατοπτρίζει την εγγύηση της Ευρωπαϊκής Κοινότητας για τα προγράμματα δανειοληψιών που συνάπτει η Κοινότητα με σκοπό την παροχή χρηματοδοτικής συνδρομής σε χώρες μη μέλη της Κεντρικής και Ανατολικής Ευρώπης.

3. ΝΟΜΙΚΗ ΒΑΣΗ

Άρθρο 308 της Συνθήκης.

4. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ ΤΗΣ ΔΡΑΣΗΣ

α) Περιγραφή του μέτρου

Χορήγηση κοινοτικού δανείου (που θα χρηματοδοτηθεί με δανεισμό της Κοινότητας στις διεθνείς χρηματαγορές), ανώτατου ποσού 100 εκατ. ευρώ για τη στήριξη των προσπαθειών μεταρρύθμισης της Βουλγαρίας.

β) Αιτιολόγηση του μέτρου

Η βιωσιμότητα της εξωτερικής θέσης της Βουλγαρίας εξαρτάται από την εξωτερική χρηματοδοτική συνδρομή από επίσημες πηγές.

5. ΤΑΞΙΝΟΜΗΣΗ ΤΗΣ ΔΑΠΑΝΗΣ

Υποχρεωτική.

6. ΦΥΣΗ ΤΗΣ ΔΑΠΑΝΗΣ

Δυνητική ενεργοποίηση της εγγύησης του προϋπολογισμού για το δάνειο της Κοινότητας βάσει του οποίου θα χρηματοδοτηθεί η χορήγηση δανείου προς τη Βουλγαρία.

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

α) Μέθοδος υπολογισμού

Η εκτίμηση του ύψους της συνδρομής που θεωρείται απαραίτητη βασίζεται στις παρούσες εκτιμήσεις των υπολειπόμενων εξωτερικών χρηματοδοτικών αναγκών της Βουλγαρίας.

Προτείνεται εγγραφή προς υπόμνηση δεδομένου ότι το ποσό και η χρονική στιγμή της ενδεχόμενης χρησιμοποίησης αυτής της γραμμής του προϋπολογισμού δεν μπορούν να καθοριστούν εκ των προτέρων και ότι αναμένεται ότι δεν πρόκειται να χρησιμοποιηθεί η εγγύηση του προϋπολογισμού.

β) Επίπτωση του μέτρου στις πιστώσεις παρέμβασης

Ενεργοποιείται μόνο στην περίπτωση χρησιμοποίησης της εγγύησης.

γ) Χρηματοδότηση των δαπανών παρέμβασης

Στην περίπτωση χρησιμοποίησης της εγγύησης του προϋπολογισμού:

- Προσφυγή στο Ταμείο Εγγύησης που δημιουργήθηκε με τον κανονισμό (EΚ, ΕΥΡΑΤΟΜ) αριθ. 2728 του Συμβουλίου της 31ης Οκτωβρίου 1994.

- Στην περίπτωση που οι πόροι του Ταμείου Εγγύησης δεν επαρκούν, το συμπληρωματικό ποσό θα αντληθεί από τον προϋπολογισμό με μεταφορά:

. τυχόν υπολοίπου στο αποθεματικό για εγγυήσεις*

. τυχόν καθυστερημένων αποπληρωμών στον προϋπολογισμό για τις οποίες έχει ενεργοποιηθεί η δημοσιονομική εγγύηση (βάσει του άρθρου 27, παράγραφος 3 του δημοσιονομικού κανονισμού)*

. τυχόν διαθέσιμου υπόλοιπου εντός του ορίου της κατηγορίας 4 των δημοσιονομικών προοπτικών ή από αναδιάθεση των πόρων της κατηγορίας αυτής.

- Για να τηρήσει τις υποχρεώσεις της, η Επιτροπή μπορεί να εξυπηρετήσει προσωρινά το χρέος μέσω κεφαλαίων που να προέρχονται από το ταμείο της. Στην περίπτωση αυτή εφαρμόζεται το άρθρο 12 του κανονισμού (ΕΟΚ, Ευρατόμ) αριθ. 1552/89 του Συμβουλίου της 29 Μαΐου 1989.

8. ΈΤΡΑ ΓΙΑ ΤΗΝ ΠΡΟΛΗΨΗ ΤΗΣ ΑΠΑΤΗΣ

Τα κεφάλαια καταβάλλονται απευθείας στην κεντρική τράπεζα της δικαιούχου χώρας και μόνο αφού οι υπηρεσίες της Επιτροπής, σε συνεργασία με την Οικονομική και Δημοσιονομική Επιτροπή και τις υπηρεσίες του ΔΝΤ και της Παγκόσμιας Τράπεζας, έχουν ελέγξει ότι οι εφαρμοζόμενες μακροοικονομικές πολιτικές στη χώρα αυτή είναι ικανοποιητικές και ότι τηρούνται οι ειδικοί όροι που συνδέονται με την παρούσα συνδρομή.

9. ΣΤΟΙΧΕΙΑ ΤΗΣ ΑΝΑΛΥΣΗΣ ΚΟΣΤΟΥΣ-ΑΠΟΤΕΛΕΣΜΑΤΙΚΟΤΗΤΑΣ

α) Αιτιολόγηση της δράσης και ειδικοί στόχοι

Με την στήριξη των μεταρρυθμιστικών προσπαθειών της Βουλγαρίας και με την συμπλήρωση της χρηματοδότησης από τη διεθνή κοινότητα η οποία παρέχεται στο πλαίσιο του προγράμματος που συμφωνήθηκε με το ΔΝΤ, η παρούσα συνδρομή θα συμβάλλει στη διευκόλυνση της εξωτερικής χρηματοδότησης της χώρας, θα ενισχύσει τη μετάβασή της προς μία οικονομία αγοράς και θα βελτιώσει τις αναπτυξιακές προοπτικές της.

β) Παρακολούθηση και αξιολόγηση

Η παρούσα συνδρομή είναι μακροοικονομικής φύσεως και αποτελεί αντικείμενο παρακολούθησης και αξιολόγησης στο πλαίσιο του προγράμματος προσαρμογής και μεταρρύθμισης που εφαρμόζεται από τη Βουλγαρία με την υποστήριξη του ΔΝΤ.

Οι υπηρεσίες της Επιτροπής επιβλέπουν τη δράση βασιζόμενες σε ένα πραγματικό σύστημα δεικτών μακροοικονομικής και διαρθρωτικής πολιτικής που καθορίζονται σε συμφωνία με τις αρχές της δικαιούχου χώρας. Συνεργάζονται επίσης στενά με τις υπηρεσίες του ΔΝΤ και της Παγκόσμιας Τράπεζας και επωφελούνται από την αξιολόγηση των οργανισμών αυτών σχετικά με τα αποτελέσματα των μεταρρυθμιστικών προσπαθειών της Βουλγαρίας.

Η πρόταση απόφασης του Συμβουλίου προβλέπει την υποβολή ετήσιας έκθεσης στο Ευρωπαϊκό Κοινοβούλιο και το Συμβούλιο, η οποία περιλαμβάνει αξιολόγηση της εφαρμογής της παρούσας δράσης.

10. ΔΙΟΙΚΗΤΙΚΕΣ ΔΑΠΑΝΕΣ

Η παρούσα δράση έχει έκτακτο χαρακτήρα και δεν συνεπάγεται αύξηση του προσωπικού της Επιτροπής.